Omnibus presentes litteras inspecturis, Stephanus, ballivus Senon., salutem in Domino. Notum facimus universis quod cum inter ven. viros decanum et capitulum Autissiod., ex una parte, et nobilem virum Guillelmum de Corteneio, dominum de Champinellis, ex altera, causa verteretur coram nobis, super hoc quod mandatus dicti capituli petebat sibi reddi tanquam homines suos Guillelmum Chaneau et ejus uxorem, qui Guillelmus et ejus uxor nati apud Merriacum, villam capituli, diu se tenuerant et advoaverant pro hominibus dicti capituli in dicta villa et justicia ejusdem ville, de qua justicia mandatus dicti capituli se esse in possessione asserebat; quos homines mandatus dicti capituli ceperat extra percursum, ut dicebat, pro eo quod deadvoabant dictum capitulum et alium dominum in dicta justicia de Merriaco extra percursum manentes advoabant, scilicet, nobilem supradictum; et idem nobiiis contenderet eos defendere pro hospitibus suis contra capitulum supradictum; dicens quod locus in quo dicti Guillelmus et ejus uxor capti fuerant a mandato dicti capituli, videlicet clausus de Corferaut, et etiam justicia dicti clausi erant dicti Guillelmi; et mandatum, dicti capituli negaret justiciam dicti loci esse nobilis supradicti, imo, etiam, assereret ejusdem loci justiciam esse totam capituli memorati; dicto Guillelmo hoc negante. Tandem, amicabilis composicio, mediantibus bonis viris, super iis facta fuit coram nobis, inter partes predictas in hunc modum: Quod dictus Guillelmus de Corteneio, quicquid in dicto clauso de Corferaut habebat, et etiam quicquid pater suus unquam habuerat in eodem, totum vendidit decano et capitulo supradictis, pro centum libris tur., quas se habuisse recognovit in pecunia numerata a mandato decani et capituli supradicto, et de quibus quitavit capitulum supradictum. Et pro decem libris tur. quas nobilis vir Radulfus de Corteneio, miles, frater dicti Guillelmi, a mandato dictorum decani et capituli receperat in pecunia numerata, ut ipse Radulphus composicionem et vendicionem hujusmodi, ac etiam donationem et quitationem a dicto Guillelmo dictis decano et capitulo factas, prout inferius annotatur, concederet et laudaret. Quitavit, etiam, imperpetuum, et donavit dictus Guillelmus de Corteneio dictis decano et capitulo, quicquid juris habebat et etiam quicquid juris pater suus unquam habuerat in justitia sive dominio dicti loci, quam justiciam idem nobilis totam sibi, ut dictum est, vendicabat. Promisit, autem, dictus nobilis, coram nobis, per fidem suam in manu nostra corporaliter prestitam, se predictam rem venditam et etiam donationem et quitationem a se dicto capitulo factam guarentire et defendere dicto capitulo erga omnes qui in dicto loco, sive ratione feodi sive qualibet alia ratione, aliquid reclamarent. De dicto, vero, Guillelmo Chaneau et ejus uxore et etiam de fratre dicti Guillelmi Chaneau, qui in quadam parte dicti loci, quam idem nobilis eis tradiderat, domum edificaverant et manebant, et se pro dicto domino Guillelmo de Cortenaio ibidem extra percursum advoabant, de consensu partium et de consensu hominum predictorum ordinatum fuit in hunc modum: quod quamdiu predicti fratres et eorum liberi illam partem dicti loci eis traditam tenere a capitulo, secundum quod domus dicte ville tenentur a dicto capitulo, et in dicto loco se tenere voluerint, et se advoare pro dicto capitulo Autissiod., et obedire eidem secundum usus et consuetudines aliorum hominum dicti capituli de Merriaco, ipsi domum in predicto loco edificatam pacifice tenebunt et manere poterunt in eadem, nomine capituli supradicti. Si, vero, contingeret quod predictum capitulum deadvoarent, vel a dominio ipsius capituli recederent, edificia in dicto loco ab ipsis constructa et fundus terre cum pertinentiis eisdem hominibus traditus, dictis decano et capitulo pacifice remanebit, et de hiis dictum capitulum suam poterit facere voluntatem. In cujus rei testimonium presentibus litteris sigillum nostrum duximus apponendum. Actum, anno Domini Mº CCº quinquagesimo-septimo, mense octobri.